Diari Oficial de la Generalitat Valenciana


Sumari del DOGV 4834, del 03-09-2004 (2004/8642)

RESOLUCIÓ de 30 de juny de 2004, del conseller de Sanitat, per la qual convoca tres cursos regulars per a la formació d'infermeres i infermers d'empresa a la Comunitat Valenciana.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   4834

Data del DOGV
:   03-09-2004

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   2004/8642


Data del document
:   30-06-2004

Organisme emissor
:   Conselleria de Sanitat

Tipus de document
:   Resolució

Descriptors 

:   * ensenyament mèdic
    * personal sanitari

RESOLUCIÓ de 30 de juny de 2004, del conseller de Sanitat, per la qual convoca tres cursos regulars per a la formació d'infermeres i infermers d'empresa a la Comunitat Valenciana. [2004/X8642]
  
D'acord amb la Resolució de 22 de setembre de 1995, de la Direcció General de l'Institut Nacional de la Salut i fent ús del Reial Decret 1612/1987, de 27 de novembre, sobre el traspàs a la Comunitat Valenciana de les funcions i els servicis de l'Institut Nacional de la Salut, esta Conselleria de Sanitat, d'acord amb les facultats que té conferides, ha resolt convocar els Cursos Regulars d'Infermers/res d'Empresa del 2005, d'acord amb les bases següents:
  
1. Normes generals
  
1.1 Es convoquen, d'acord amb l'Escola Nacional de Medicina del Treball, tres cursos regulars d'infermeres i infermers d'empresa de 300 hores lectives, que es faran a Alacant, Castelló de la Plana i València. El nombre de places convocades és de 90. En corresponen 30 a cada un dels cursos convocats, i es cobriran de la manera següent:
  
- Quinze, cinc per cada curs, es reserven per als ATS/DUI que hagen finalitzat els estudis d'infermeria en 2002, 2003 i 2004. Si el nombre de sol·licituds excedix el de places reservades, se seleccionaran per concurs de mèrits segons el barem de la base 4 d'esta convocatòria.
  
- La resta (25 per cada curs), es cobriran també per concurs de mèrits, quan el nombre de sol·licituds supere el de places oferides.
  
En cada curs, sense perjudici de les 30 places convocades, esta Conselleria de Sanitat disposarà fins a 5 places més per atendre les seues necessitats de formació de personal ATS/DUI.
  
1.2 Si no hi ha prou demanda, la Conselleria de Sanitat pot cancel·lar la realització d'estos cursos.
  
1.3 Els mèrits valorables en el concurs que se cita en l'apartat 1.1, així com la documentació acreditativa necessària perquè siguen valorats estos mèrits, són els que s'establixen en el barem que figura en la base 4 d'esta convocatòria.
  
1.4 No es valoraran els mèrits que no s'acrediten bé, de la manera que determina la base 4 de la convocatòria.
  
1.5 La presentació de documentació acreditativa dels mèrits al·legats diferent de la requerida o el fet de no presentar-la farà que no es valoren els mèrits corresponents, però no serà causa d'exclusió de l'aspirant per a participar en el procés de selecció.
  
1.6 La documentació acreditativa dels mèrits valorables serà presentada juntament amb la sol·licitud en el termini establit en la base 3.
  
2. Requisits
  
2.1 Els sol·licitants hauran de ser espanyols o nacionals d'algun dels estats membres de la Unió Europea i estar en possessió del títol de diplomat en infermeria o ajudant tècnic sanitari o practicant o infermer/a.
  
2.2 Ambdós requisits s'han de tindre en el moment de finalitzar el termini de presentació d'instàncies.
  
3. Sol·licituds
  
3.1 La sol·licitud per a prendre part en el curs s'ajustarà al model oficial, que figura en l'annex I d'esta convocatòria. L'aspirant hi farà constar en quin curs vol participar, tenint en compte que només es pot triar una opció (Alacant, Castelló de la Plana o València).
  
3.2 Els requisits establits en la base 2 s'acreditaran mitjançant una fotocòpia del DNI, del passaport o d'un document equivalent per als nacionals d'altres estats, i una fotocòpia del títol acadèmic exigit, ambdues ben compulsades. En el cas de titulació obtinguda en un altre país, s'haurà de presentar la fotocòpia compulsada de la credencial que acredite l'homologació que corresponga.
  
Les fotocòpies han d'estar legalitzades davant d'un notari o compulsades per òrgans de cada administració pública que tinguen atribuïdes les competències esmentades d'expedició de còpies autèntiques de documents públics o privats segons l'article 46 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3 Juntament amb la sol·licitud, els aspirants han de presentar:
  
1. Una autovaloració de mèrits que ompliran ells mateixos, segons l'annex II d'esta convocatòria.
  
2. Tota la documentació ben compulsada que acredite, a més dels requisits especificats en la base 2, els mèrits aportats per l'aspirant per a baremar-los.
  
3.4 Les sol·licituds aniran adreçades a la Direcció General de l'Escola Valenciana d'Estudis de la Salut, c/ Juan de Garay, 21, 46242 València. Es podran presentar en el registre de l'Escola Valenciana d'Estudis de la Salut (EVES), en els registres de les direccions territorials i dels servicis centrals de la Conselleria de Sanitat o de la manera que establix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5 El termini de presentació de sol·licituds és de 15 dies hàbils, comptadors des de l'endemà de la publicació d'esta resolució en el Diari Oficial de la Generalitat Valenciana.
  
4. Barem de mèrits
  
Només es valoraran els mèrits acadèmics i professionals ben acreditats. La valoració es farà estrictament d'acord amb el barem següent:
  
4.1 Mèrits acadèmics
  
Qualificació per assignatura Puntuació
  
Excel·lent amb matrícula d'honor 2,00
  
Excel·lent 1,00
  
Notable 0,50
  
Es valorarà la nota mitjana de l'expedient acadèmic.
  
4.2 Mèrits professionals
  
4.2.1 Experiència professional
  
Es valoraran els servicis de salut laboral prestats: (I) com a ATS/DUI en els antics servicis mèdics d'empresa, (II) com a ATS/DUI en la Unitat Bàsica Sanitària del Servici de Prevenció de Riscos Laborals d'una empresa o alié, que dispose de l'autorització administrativa preceptiva, (III) com a ATS/DUI en una Mutualitat d'Accidents de Treball i Malalties Professionals i (IV) com a ATS/DUI de l'administració, en llocs de treball integrats en unitats sanitàries específicament dedicades bé a la salut laboral de la població treballadora en general (tècnics mitjans de salut laboral, ATS visitadors de les inspeccions mèdiques, gabinets de seguretat i higiene en el treball), bé a la dels treballadors del centre o centres de la mateixa administració local, autonòmica o estatal.
  
L'acreditació de l'experiència professional en salut laboral a què fa referència el paràgraf anterior, es farà necessàriament de la manera següent:
  
(A) Els servicis prestats com a ATS/DUI en els antics servicis mèdics d'empresa, com a ATS/DUI en les mutualitats, o com a ATS/DUI en les unitats bàsiques sanitàries dels servicis de prevenció de riscos laborals propis o aliens, es farà mitjançant dos tipus de documents: (1) per una banda, una certificació expressa del Servici de Salut Laboral de la comunitat autònoma on haja prestat els servicis, que acredite que estos servicis s'han fet en unitats administratives autoritzades, i (2) un certificat de l'empresa del temps treballat, en anys i mesos, que anirà acompanyat necessàriament de documentació que demostre el vincle laboral fefaent (TC2, nòmina, informe de vida laboral de l'INSS, etc.) la validesa del qual la determinarà la comissió de selecció.
  
(B) Els servicis prestats com a ATS/DUI en unitats o servicis sanitaris de l'administració local, autonòmica o estatal, amb funcions inequívocament relacionades amb la salut laboral dels treballadors, seran acreditats mitjançant la certificació oficial del màxim responsable del centre de treball, en la qual s'indique (1) unitat/servici de treball, (2) funcions de prevenció que s'hi han exercit, i (3) temps d'exercici de les funcions.
  
Per cada mes treballat: 0,10 punts (màxim 3 punts).
  
4.2.2 Cursos i formació en salut laboral
  
Es valoraran els cursos en què figure expressament el nombre d'hores docents i que hagen estat fets en centres i organismes oficials amb docència reconeguda i específica en la salut laboral (Escola Nacional de Medicina del Treball, Institut Nacional de Seguretat i Higiene en el Treball, escoles universitàries professionals de Medicina del Treball, Conselleria d'Economia, Hisenda i Ocupació, entitats formatives acreditades per l'autoritat laboral per a impartir docència en matèria de prevenció de riscos laborals), o no específica (universitat, EVES i altres escoles de Salut Pública, Escola Nacional de Sanitat). Pel que fa al contingut, es tindran en compte tots els cursos que tracten matèries de la salut laboral, i també les disciplines relacionades (toxicologia, epidemiologia, medicina preventiva, salut pública), i qualsevol altre que així es considere a juí de la comissió de selecció.
  
Cada hora lectiva, acreditada per un diploma o certificat: 0,02 punts (màxim de 5 punts).
  
4.2.3 Comunicacions i publicacions
  
Les relacionades amb salut laboral i les disciplines afins ja indicades en l'apartat 4.2.2, i amb els criteris següents:
  
- Les comunicacions i pòsters en congressos d'àmbit nacional, es puntuaran amb 0,1 punts, les presentades en congressos internacionals amb 0,2 punts.
  
- Les ponències en congressos nacionals es puntuaran amb 0,3 punts, i en internacionals amb 0.4 punts.
  
- Les publicacions en revistes científiques de difusió nacional amb 0,4 punts, i en les de difusió internacional amb 0.6 punts.
  
- Les publicacions en llibres i monografies es puntuaran amb 0,5 punts.
  
Per a valorar-ho se n'hauran de presentar separates, o fotocòpies compulsades. (Màxim de 3 punts.)
  
4.2.4 Docència en salut laboral
  
Es valoraran les activitats docents dels aspirants el contingut de les quals tracte sobre la salut laboral o alguna de les matèries del curs relacionades, i que s'hagen dirigit a altres professionals titulats interessats en la salut laboral (en cursos organitzats per algun dels centres indicats en l'apartat 4.2.2).
  
Per cada hora de docència: 0,02 punts (màxim de 2 punts).
  
4.2.5 Altres mèrits relacionats amb la salut laboral
  
Els valorarà la comissió de selecció (beques i participació en projectes d'investigació, altres titulacions, etc., tots ells relacionats amb la salut laboral). (Màxim d'1 punt.)
  
5. Comissió de selecció
  
5.1 La selecció d'aspirants d'acord amb el barem indicat en la base 4, la farà una comissió de selecció constituïda per:
  
- El director general de l'Escola Valenciana d'Estudis de la Salut, que en serà el president.
  
- El cap del Servici de Formació i Investigació.
  
- La cap del Servici de Docència.
  
- El responsable de la Unitat de Salut Laboral.
  
- La secretària tècnica de l'EVES, que en serà la secretària.
  
Cada membre de la comissió de selecció tindrà un suplent.
  
5.2 Els membres de les comissions de selecció hauran d'abstindre's, i podran ser recusats per les persones interessades, quan hi concórreguen circumstàncies de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.3 La comissió es constituirà amb la convocatòria prèvia del president, i es requerirà la presència del president i del secretari o, si és el cas, dels qui els substituïsquen, i la de la meitat, com a mínim, dels membres.
  
6. Procés de selecció
  
6.1 Una vegada acabat el termini de presentació d'instàncies, la comissió de selecció en farà la valoració segons el barem de la base 4. Si hi ha un empat, tindrà prioritat l'aspirant que tinga major puntuació en l'apartat 4.2 del barem ?Mèrits professionals en salut laboral- en primer lloc i, si encara n'hi ha, l'aspirant de més edat.
  
6.2 Després del procés de valoració la comissió de selecció publicarà la llista provisional d'admesos i exclosos, amb la indicació de les causes d'exclusió, i també la puntuació obtinguda en la baremació.
  
Les llistes esmentades es publicaran en els taulers d'anuncis de l'EVES, dels servicis centrals i de les tres direccions territorials de la Conselleria de Sanitat.
  
Els aspirants podran, en cas d'errada o d'exclusió, esmenar els defectes de la seua sol·licitud o fer les al·legacions que consideren convenients en el termini de 10 dies hàbils que es comptaran des de l'endemà de l'exposició pública de la llista provisional de persones admeses i excloses, segons que establix l'article 71 de la Llei de Règim Jurídic de les Administracions Públiques i del Procediment Administratiu Comú. Les al·legacions s'enviaran a la Direcció General de l'EVES, carrer de Juan de Garay, 21, 46857 València.
  
6.3 Una vegada transcorregut el termini anterior, vistes les al·legacions i esmenats els defectes, si cal, s'exposaran les llistes definitives del procés de selecció, una per orde de puntuació, en què s'indicarà la localitat en què faran el curs i una altra per orde alfabètic. A les dues llistes se'ls donarà la mateixa publicitat que a les llistes provisionals.
  
6.4 Contra les llistes definitives d'admesos i la seua puntuació, les persones interessades podran interposar recurs d'alçada davant el sotssecretari de la Conselleria de Sanitat, d'acord amb els articles 107 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
7. Matrícula
  
7.1 Els alumnes seleccionats han de formalitzar la matrícula del curs en el termini de 10 dies hàbils comptadors des de la publicació de la llista definitiva d'admesos i pagar en el mateix termini l'import de la matrícula del curs, que s'ingressarà en qualsevol de les entitats bancàries que figuren en l'imprés normalitzat de matrícula que facilitarà l'administració de l'EVES.
  
7.2 El resguard corresponent a la formalització de la matrícula es presentarà en la secretaria de l'EVES dins del termini de la matrícula perquè en tinga constància.
  
7.3 El fet de no presentar el resguard de matrícula significarà l'exclusió de l'alumne del curs, i s'admetrà l'alumne següent per orde correlatiu de puntuació segons el barem de la base 4.
  
8. Obtenció del diploma.
  
8.1 El curs regular d'infermers/res d'empresa, es durà a terme per mitjà d'ensenyaments teòrics i pràctics de 300 hores lectives.
  
8.2 Els alumnes matriculats estaran obligats a assistir a les classes teòriques i pràctiques. Un nombre de faltes superior al 10% donarà lloc a la pèrdua de tots els drets de l'alumne, l'import de la matrícula inclòs.
  
8.3 El nombre i tipus de proves que hauran de superar els alumnes per a l'obtenció del diploma d'aptitud seran determinades conjuntament per l'EVES i l'Escola Nacional de Medicina del Treball.
  
8.4 El diploma acreditatiu serà expedit per l'Escola Nacional de Medicina del Treball.
  
9. Recursos
  
Es podrà interposar contra esta resolució, que exhaurix la via administrativa, potestativament un recurs de reposició davant el mateix òrgan que l'ha dictada, en el termini d'un mes des de l'endemà de la publicació, segons els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, segons els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
  
10. Interpretació
  
Es faculta la Direcció General de l'EVES per a resoldre totes les qüestions que es puguen plantejar sobre la interpretació d'esta resolució.
  
València, 30 de juny de 2004.- El conseller: Vicente Rambla Momplet.
  
ANNEX I
  
Instància de sol·licitud per al Curs Regular
  
per a la Formació d'Infermers/es d'Empresa
  
(Ompliu-la a màquina o en majúscules.)
  
Nom ............, de Nacionalitat......, data de naixement....., natural de ....., província de ...., Adreça......, província de ........., carrer ........, núm. ...., codi postal...., Telèfon....., DNI ........, Titulació.........
  
EXPOSE
  
Desitge participar en el Curs Regular per a la Formació d'Infermers/es d'Empresa, organitzat per l'Escola Valenciana d'Estudis de la Salut (Conselleria de Sanitat)
  
Accepte totes i cada una de les condicions expressades en les bases de la resolució de la Conselleria de Sanitat que el convoca.
  
D'acord amb l'apartat 3.1 de la base 3 de la convocatòria desitge fer el curs a: ... (Indiqueu Alacant, Castelló de la Plana o València).
  
SOL·LICITE
  
Que s'admeta esta sol·licitud i la documentació adjunta a fi de prendre part en el curs indicat.
  
.................., ........ de ............... de .....
  
(Lloc, data i signatura)
  
DIRECCIÓ GENERAL DE L'ESCOLA VALENCIANA D'ESTUDIS DE LA SALUT
  
C/ Juan de Garay, 21, 46121. València
  
ANNEX II
  
(BAREM)
  
Curs Regular per a la Formació d'Infermers/es d'Empresa
  
Punts
  
Barem Autoavaluació Comprovació
  
1. Barem de mèrits acadèmics
  
Qualificació per expedient acadèmic:
  
- Excel·lent amb matrícula d'honor. 2,00 ... ...
  
- Excel·lent: 1,00 ... ...
  
- Notable: 0,50 ... ...
  
- Nota mitjana:: ... ...
  
(suma de les qualificacions / nombre d'assignatures)
  
2. Mèrits professionals
  
2.1 Experiència professional
  
(màxim 3 punts) 0.10 punts x mes treballat ... ...
  
2.2 Cursos i formació en salut laboral
  
(màxim 5 punts) 0.02 punts x 1 h lectiva ... ...
  
2.3 Comunicacions i publicacions
  
- Comunicacions en congressos nacionals: 0.1 punts ... ...
  
- Comunicacions en congressos internacionals: 0.2 punts ... ...
  
- Ponències en congressos nacionals: 0.3 punts ... ...
  
- Ponències en congressos internacionals: 0.4 punts ... ...
  
- Publicacions en revistes nacionals: 0.4 punts ... ...
  
- Publicacions en revistes internacionals: 0.6 punts ... ...
  
- Publicacions en llibres i monografies: 0.5 punts ... ...
  
(màxim 3 punts) total ... ...
  
2.4 Activitats docents en salut laboral
  
(màxim 2 punts) 0.02 punts x 1 h docència ... ...
  
2.5 Altres mèrits relacionats amb salut laboral
  
(màxim 1 punt) ... ...
  
3. Total ... ...